অ্যাকশন শুরু নৌসেনার, আরব সাগরে যুদ্ধজাহাজ থেকে মিসাইল ফায়ার

নয়াদিল্লি: পহেলগাঁও হামলার (Pahalgam Tourist Attack) ঘটনায় প্রতিশোধের আগুনে জ্বলছে কাশ্মীর-কন্যাকুমারী। পাকিস্তানের সঙ্গে কূটনৈতিক সম্পর্ক হ্রাস করার মতো বেশ কয়েকটি কঠোর সিদ্ধান্ত নিয়েছে ভারত। বুধবারই তিনবাহিনীকে প্রস্তুত থাকার নির্দেশ দিয়েছিলেন স্বরাষ্ট্রমন্ত্রী অমিত শাহ থেকে প্রতিরক্ষামন্ত্রী রাজনাথ সিং। এই আবহের এবার পাকিস্তানকে কড়া বার্তা দিল ভারতীয় নৌসেনা। আরব সাগরে মিসাইল ফায়ার করল ভারতীয় নৌবাহিনী (Indian Navy Test Fires Missile)।

বৃহস্পতিবার প্রধানমন্ত্রী নরেন্দ্র মোদি (Pm Narendra Modi) বিহারের মধুবনী থেকে বার্তা দেন যে ভারত সর্বশক্তি দিয়ে জঙ্গিদের খুঁজে বার করবে। গর্জে উঠলেন প্রধানমন্ত্রী। তিনি বলেন, জঙ্গিদের নৃশংস অপরাধের কোনও ক্ষমা নেই। জঙ্গিদের খুঁজে খুঁজে বের করে উচিত শিক্ষা দেওয়া হবে। সন্ত্রাসবাদীদের কোমর ভেঙে দেওয়া হবে। তারা ভাবতেও পারবে না, তাদের কী শাস্তি দেওয়া হবে। শত্রুরা দেশের আত্মায় হামলা চালানোর দুঃসাহস দেখিয়েছে। যোগ্য সাজা পাবে তারা। এই বার্তার কয়েক ঘণ্টার মধ্যেই আরব সাগরে মিসাইল ফায়ার করল INS সুরত। কূটনৈতিক বিশ্লেষকরা মনে করছেন যে এটি ছিল পাকিস্তানের চলমান নৌ-মহড়ার পাল্টা বার্তা ভারতের। নিজেদের ক্ষমতা জাহির করতে আরব সাগরে মহড়া চালাচ্ছিল পাকিস্তান। ভারতকে বার্তা দেওয়ার চেষ্টা যে তারা আরব সাগরে প্রস্তুত রয়েছে। নৌবাহনী বুঝিয়ে দিল যে ওরা আঘাত করলে ভারত চুপ করে বসে থাকবে না। সেনা সূত্রে জানা গিয়েছে যে রাফাল এবং সুখোই দুই যুদ্ধবিমানকে নর্দার্ন কমান্ড প্রস্তুত রাখা হয়েছে।